คลังประเดิมเขตเศรษฐกิจพิเศษแปลงแรก
ธนารักษ์ลงนามสัญญาเช่าที่ราชพัสดุเพื่อพัฒนาพื้นที่เขตพัฒนาเศรษฐกิจพิเศษตราดบริษัท พร็อพเพอร์ตี้ เพอร์เฟค มูลค่าโครงการ 3,000 ล้านบาท
23 พ.ย. 2559

ธนารักษ์ลงนามสัญญาเช่าที่ราชพัสดุเพื่อพัฒนาพื้นที่เขตพัฒนาเศรษฐกิจพิเศษตราดบริษัท พร็อพเพอร์ตี้ เพอร์เฟค มูลค่าโครงการ 3,000 ล้านบาท
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมธนารักษ์ได้ลงนามสัญญาเช่าที่ราชพัสดุเพื่อพัฒนาพื้นที่เขตพัฒนาเศรษฐกิจพิเศษตราด กับบริษัท พร็อพเพอร์ตี้ เพอร์เฟค ซึ่งเป็นผู้ได้รับสิทธิในการพัฒนาพื้นที่ โดยมีมูลค่าโครงการ 3,000 ล้านบาท
สำหรับเขตพัฒนาเศรษฐกิจพิเศษตราด จะถูกพัฒนาเป็นเขตเศรษฐกิจพิเศษด้านการท่องเที่ยว ซึ่งเชื่อมต่อกับประเทศเพื่อนบ้าน โดยการพัฒนาพื้นที่จะมีทั้งโซนสีเขียว เป็นพื้นที่ธรรมชาติสวนสาธารณะ โซนพานิชยกรรม ประกอบด้วย โรงพยาบาล ศูนย์การแสดงสินค้าท้องถิ่นและนานาชาติ ตลาดนัดชุมชนและตลาดชายแดน ศูนย์สินค้าโอท็อป และโซนอุตสาหกรรมเชิงนิเวศน์ เป็นเขคอุตสาหกรรมเพื่อการเกษตร
นายจักรกฤศฏิ์ กล่าวว่า หลังจากนี้กรมธนารักษ์จะเร่งประมูลหาเอกชนลงทุนพัฒนาพื้นที่เขตเศรษฐกิจพิเศษหนองคาย มุกดาหาร และตาก ให้ได้ในเดือน ม.ค. 2560 โดยจะต้องดำเนินการให้เสร็จทั้งหมดในปี 2560